حسین گوہر

اصل ناں      غلام حسین 

قلمی ناں       حسین گوہر   

جمن           1960ء   

تعلیم          میٹرک

پیشہ           عزاداری  

فون نمبر       ۔۔۔۔۔۔

جاہ پتہ        بلاک نمبر 37ڈیرہ غازیخان

گوہر دا اصل ناں غلام حسین ہے۔آپ 1959ء  اچ  حسین بخش کھوکھر سئیں  دے گھر بلاک نمبر 37 دیرہ غازی خان   اچ جمیے ۔1977 ء  اچ شاعری شروع  کیتی  تے  سئیں  سعید احمد راشد دی شاگردی اختیار کیتی ۔انہاں  دی ہک کتاب  “ فجر دا تارا”  شائع    تھئ اے۔ انہاں دی ڈوجھی کتاب  نوحیں تے مشتمل ہے جیندا ناں “ اُمُ الحسینیت” ہے۔

حسین گوہر ۔۔۔ہر صنف وچ شاعری  کریندن   ۔ حسین  گوہر غزل دے بہوں  خوبصورت  شاعرہِن ۔آپ مجالس وی  پڑھدن ۔ پورے سرائیکی وسیب وچ  انہاں  دی نوحہ  خوانی  دے چرچے ہِن ۔ایں وقت آپ نوحے دے سب توں وڈے شاعر ہِن۔

حسین گوہر ڈیرہ غازیخان دا اوہ فطری شاعر ہے جیندی موزوں طبع اللہ سئیں ازل توں شاعری واسطے مخصوص کر چھوڑی ہے۔آپ دی ذہانت ، فطانت دے جگنوں اوندے شعراں وچ جلوہ گر نظر آندن،اوندے سوچاں دی پرواز کوہِ سلیمان توں بلند نظر آندی ہے تے اوہ اپنے بلند تخیّلات تے مضبوط گرفت رکھدے ۔کیوں جو حسین گوہر صاحب مسلکاََ اہلِ تشیُّع ہن ،تے اوہ ہمیشہ اپنی ہک نوحہ خواں پارٹی نال مجالس پڑھدے تے مصائب اہلِ بیت بیان کریندن۔تے پورے سرائیکی وسیب اچ اوندی نوحہ خوانی دے چرچے ہن ۔غزل دا نمونہ حاضر ہے۔

 حسین گوہر دے چند اشعار  
جڈاں سِجھ ڈیکھدے اپڑیں اگوں ڈیوا کوئ بلدا

کیڈا کم ظرف ہے اوقات دا مِہڑاں ٹھکا ڋیندے۔

میڈا مولا میڋیں باہیں کوں عالمگیر طاقت ڈے۔

جو میں انگلیں اُٹھینداں دہر دے پرور دگاریں تے

اساں خیرات کیتی ہئ فقط مینہہ واسطے مولا۔

انہاں معصوم فصلیں تے کیہاں کم ہا ننانویں دا

خدایا لفظ غیرت کوں مٹا ڋے۔۔۔۔۔۔۔۔۔۔

یا میڋے صحن دی دیوار ہووے ۔۔۔۔۔۔۔!

جہنم پیٹ دا شاعر  کنوں وی رزق طلبیندے

زمانہ صرف واہ واہ دے سوا شاعر کوں کیا ڈیندے

تونڑیں اسمان تئیں ساڈی حویلی دیاں دیواراں ہِن

ولاوی قد اویں  اُچا ہے دھرتی دے خداویں دا۔۔۔